
Szennyvízeredetű, antibiotikum rezisztens mikroszervezetek szerepe mikroműanyagok kolonizációjában

A felszíni víztestekben gyakran kimutathatók a tisztított szennyvíz által közvetített mikroműanyagok, melyek abiotikus felületként szolgálhatnak az antibiotikumok és a biofilmképzésre képes mikroszervezetek megtapadásához, így hozzájárulhatnak a környezeti antibiotikum rezisztencia kialakulásához és terjedéséhez.
TDK dolgozatom elkészítése során célom volt egy intenzív szennyvízterhelés alatt álló felszíni vízi befogadó, a Zagyva mentén az antibiotikum terhelés, valamint egyes kiemelt közegészségügyi jelentőségű antibiotikumokra, a colistinre (COL) és a carbapenem hatóanyagcsoportra (CRE) rezisztens mikroszervezetek felmérése, különös tekintettel az ismert biofilmképző Pseudomonas aeruginosa fajra nézve.
A 2022. május-július között időszakban három mintavételi hely (Jászberény, Jászfényszaru, Hatvan) esetében helyszínenként három mintavételi pont került vizsgálatra (szennyvíztisztító bekötési pontja felett, a bekötés helyén és alatt). Meghatároztuk a vízminták fizikokémiai paramétereit, a gyógyszermaradványok és ezen belül az antibiotikumok koncentrációját, a COL/CRE rezisztens mikroszervezetek számát, összetételét és a P. aeruginosa faj jelenlétét.
Eredményeim alapján a tisztított szennyvíz jelentős gyógyszer- és antibiotikum terhelést jelent a felszíni befogadóra. A szennyvízbekötés hatással van a COL/CRE rezisztens mikroszervezetek számára és összetételére. A P. aeruginosa faj kimutathatósága egyértelmű összefüggésben áll a szennyvízbevezetéssel, képviselői között pedig gyakori az imipenem rezisztencia, illetve polisztirol felületen megfigyelhető a biofilmképző képesség. Ezek alapján a faj képviselőinek szerepük lehet egyes mikroműanyagok kolonizációjában.
Mivel a természetes vizekben jelenlévő mikroműanyagok a gyógyszermaradványok és patogén mikroszervezetek vektorának tekinthetők, a jövőben célszerű lenne olyan intézkedések bevezetése a szennyvíztisztító telepeken, melyek megelőzik a felsorolt szennyező anyagok kijutását a környezetbe, például mikroműanyagok szűrésére alkalmas berendezések és eszközök használatával, az antibiotikumok és a patogén mikroszervezetek tisztítására alkalmas szennyvíztisztítási eljárás rendszerszintű alkalmazásával, illetve a felsorolt paraméterek folyamatos monitoringozásával. Emellett ajánlott lehet a fent említett szennyező anyagokra jogszabály által meghatározott kibocsátási határértékek megállapítása.



